आजकल क्या हो गया कि मास्टर की हल्की सी डांट-डपट भी बच्चों से सही नहीं जाती। कई बार तो सुना जाता है कि बच्चों के कहने पर गार्जियन स्कूल में मास्टर को चेताने और धमकाने आ जाते हैं कि आपके डांटने या चपत लगाने पर मेरा बच्चा बीमार पड़ गया या स्कूल आने से कन्नी काटने लगा। स्वाभिमान अच्छी बात है, लेकिन इतने छोटे बच्चों में स्वाभिमान और भावना की ग्रंथि का इतना नाजुक होना और उसका झट आहत हो जाना, क्या अच्छा संकेत कहा जा सकता है एक आकार ले रही आकृति के लिए जिसे कई बार कटने, पिटने और तपने की क्रिया से गुजरना जरूरी होता है? गजानन बाबू सोचने पर विवश हो गये कि शोणित के बनने में कोई चूक तो नहीं हो रही। आखिर क्यों यह लड़का बार-बार आहत हो जाने की सीमायें लांघ देने पर उतारू हो जा रहा है।